b'\n_START_ARTICLE_\nJitzhak Shamir\n_START_SECTION_\nNuoruus ja muutto Palestiinaan\n_START_PARAGRAPH_\nShamir syntyi 1915 puolalaisessa Ru\xc5\xbeanyn kaupungissa nykyisen Valko-Ven\xc3\xa4j\xc3\xa4n alueella. H\xc3\xa4nen vanhempansa olivat Shlomo ja Perla Penina Jeziernitzky. Shamir k\xc3\xa4vi heprealaista koulua Bia\xc5\x82ystokissa ja oli aktiivinen siionistisessa nuortenj\xc3\xa4rjest\xc3\xb6ss\xc3\xa4 Betarissa. H\xc3\xa4n keskeytti 1935 oikeustieteen opinnot, muutti Palestiinaan ja ilmoittautui Jerusalemin heprealaiseen yliopistoon. H\xc3\xa4n valitsi heprealaiseksi sukunimekseen Shamirin.\n_START_SECTION_\nLehin johdossa ja Mossadin vakoojana\n_START_PARAGRAPH_\nShamir ty\xc3\xb6skenteli alkuun kirjanpit\xc3\xa4j\xc3\xa4n\xc3\xa4 ja rakennusmiehen\xc3\xa4, mutta vuonna 1935 h\xc3\xa4n liittyi Irguniin, kun arabit olivat iskeneet juutalaisia ja brittej\xc3\xa4 vastaan. Irgunin sotilaallisimmat j\xc3\xa4senet muodostivat 1940 Lehin, jonka ensimm\xc3\xa4iseksi johtajaksi valittiin Avraham Stern. Shamir liittyi heti Lehiin, ja seuraavana vuonna brittiviranomaiset vangitsivat h\xc3\xa4net. H\xc3\xa4n onnistui karkaamaan vankileirilt\xc3\xa4 1943, ja h\xc3\xa4nest\xc3\xa4 tuli Lehin johtavia hahmoja. Shamirin aikana Lehi teki useita iskuja ja salamurhasi 1944 brittil\xc3\xa4isen ministerin Walter Guinnessin ja 1948 ruotsalaisen diplomaatin Folke Bernadotten._NEWLINE_Shamir tutustui Lehi-aikanaan Shulamit Levyyn, jonka kanssa h\xc3\xa4n avioitui 1944. Levy toimi Shamirin kuriirina ja uskottuna. Heid\xc3\xa4n tytt\xc3\xa4rens\xc3\xa4 mukaan pari avioitui Jerusalemin kaduilla, ja vihkimist\xc3\xa4 todistivat paikalliset ihmiset kadulta. Tytt\xc3\xa4ren lis\xc3\xa4ksi he saivat pojan._NEWLINE_Toisen maailmansodan aikana kolme merkitt\xc3\xa4vint\xc3\xa4 juutalaista maanalaista j\xc3\xa4rjest\xc3\xb6\xc3\xa4 teki hetkellisesti yhteisty\xc3\xb6t\xc3\xa4, mutta yhteisty\xc3\xb6 p\xc3\xa4\xc3\xa4ttyi hein\xc3\xa4kuussa 1946 tapahtuneeseen Kuningas Daavidin hotellin pommi-iskuun, jossa kuoli useita ihmisi\xc3\xa4. Iskun vuoksi Shamir vangittiin ja h\xc3\xa4n joutui brittien internointileirille Eritreaan. H\xc3\xa4n pakeni sielt\xc3\xa4 1947, p\xc3\xa4\xc3\xa4si Ranskan Somalimaahan ja sai turvapaikan Ranskasta. Shamir palasi 1948 juuri itsen\xc3\xa4istyneeseen Israeliin._NEWLINE_Israelissa Shamir johti muutamia yrityksi\xc3\xa4, kunnes liittyi 1950-luvun puoliv\xc3\xa4liss\xc3\xa4 Mossadiin. H\xc3\xa4nt\xc3\xa4 pidettiin alkujaan Israelissa terroristina, eik\xc3\xa4 h\xc3\xa4n saanut ensin ty\xc3\xb6paikkaa valtionhallinnosta. Lopulta Shamir p\xc3\xa4\xc3\xa4si 1955 Mossadiin. H\xc3\xa4n toimi vakoojana vuoteen 1965, ja h\xc3\xa4n ty\xc3\xb6skenteli muun muassa Mossadin Euroopan-p\xc3\xa4\xc3\xa4majassa Pariisissa. Sen j\xc3\xa4lkeen h\xc3\xa4n jatkoi lyhyen aikaa yritysmaailmassa.\n_START_SECTION_\nPoliittinen ura\n_START_PARAGRAPH_\nShamir liittyi 1970 Menachem Beginin Herut-puolueeseen. H\xc3\xa4net valittiin ensimm\xc3\xa4isen kerran knessetiin 1973 Likud-puolueesta, johon Herut ja muutama muu puolue oli yhdistynyt. Likud katkaisi vuoden 1977 vaaleissa Ty\xc3\xb6v\xc3\xa4enpuolueen pitk\xc3\xa4n valtakauden. Beginist\xc3\xa4 tuli p\xc3\xa4\xc3\xa4ministeri ja Shamirista knessetin puhemies. Puhemiehen\xc3\xa4 h\xc3\xa4n johti Egyptin presidentin Anwar Sadatin historiallista Israelin-vierailua ja rauhanneuvotteluja Egyptin kanssa._NEWLINE_Moshe Dayanin erottua 1979 ulkoministerin teht\xc3\xa4vist\xc3\xa4 Begin ehdotti Shamiria Dayanin seuraajaksi. P\xc3\xa4\xc3\xa4ministerin toimiston johtavan virkamiehen Yechiel Kadishain mukaan Begin halusi Shamirin ulkoministeriksi, koska ei halunnut jakaa valtaa, ja siksi viel\xc3\xa4 poliittisesti nimet\xc3\xb6n Shamir olisi hyv\xc3\xa4 valinta ulkoministeriksi. Beginin johtaman koalition liberaalit edustajat eiv\xc3\xa4t halunneet Shamiria ulkoministeriksi, joten Begin otti teht\xc3\xa4v\xc3\xa4n ensin itse haltuunsa. Shamirista tuli lopulta ulkoministeri 1980. H\xc3\xa4n jatkoi ulkoministerin\xc3\xa4 edelleen vuoden 1981 vaalien j\xc3\xa4lkeen. H\xc3\xa4n johti rauhansopimuksen j\xc3\xa4lkeisi\xc3\xa4 suhteiden normalisoimiskeskusteluja Egyptin ja Libanonin sodan j\xc3\xa4lkeisi\xc3\xa4 rauhanneuvotteluita Libanonin kanssa._NEWLINE_Begin j\xc3\xa4tti 1983 p\xc3\xa4\xc3\xa4ministerin ja Likudin johtajan paikan, ja Shamir valittiin h\xc3\xa4nen seuraajakseen. Vaikea taloudellinen tilanne aiheutti kuitenkin Likudin suosion laskun, ja vuoden 1984 vaalien j\xc3\xa4lkeen Shamir suostui jakamaan p\xc3\xa4\xc3\xa4ministerin paikan Ty\xc3\xb6v\xc3\xa4enpuolueen Shimon Peresin kanssa. Peres aloitti teht\xc3\xa4v\xc3\xa4ss\xc3\xa4 1984 ja Shamir jatkoi 1986. Shamir vastusti Israelin ja arabinaapureiden v\xc3\xa4listen suhteiden l\xc3\xa4hent\xc3\xa4mist\xc3\xa4, ja h\xc3\xa4n vastasi voimakkaasti vuonna 1987 alkaneeseen ensimm\xc3\xa4iseen intifadaan. H\xc3\xa4n tuki L\xc3\xa4nsirannan siirtokuntia ja kielt\xc3\xa4ytyi neuvottelemasta palestiinalaisten kanssa, mink\xc3\xa4 takia h\xc3\xa4nell\xc3\xa4 oli erimielisyyksi\xc3\xa4 Yhdysvaltojen silloisen presidentin George H. W. Bushin hallinnon kanssa, joka pyrki rauhanneuvotteluihin Palestiinan vapautusj\xc3\xa4rjest\xc3\xb6n tunnustettua Israel 1988._NEWLINE_Likud ja ty\xc3\xb6v\xc3\xa4enpuolue muodstivat uuden hallituksen vuoden 1988 vaalien j\xc3\xa4lkeen, mutta t\xc3\xa4ll\xc3\xa4 kertaa Shamirin ei tarvinnut jakaa p\xc3\xa4\xc3\xa4ministerin paikkaa. H\xc3\xa4n m\xc3\xa4\xc3\xa4r\xc3\xa4si toukokuussa 1991 niin kutsutun operaatio Salomon pelastamaan Etiopian juutalaisia. Yhdysvaltain painostuksesta Shamir osallistui samana vuonna Madridin konferenssiin, jossa Palestiina osallistui ensimm\xc3\xa4isen kerran rauhanneuvotteluihin Israelin kanssa._NEWLINE_Likud menetti 1992 oikeistolaisten tuen ja h\xc3\xa4visi vaalit. Jitzhak Rabinista tuli Shamirin seuraaja p\xc3\xa4\xc3\xa4ministerin\xc3\xa4, ja Shamir erosi Likudin johdosta 1993. knessetin h\xc3\xa4n j\xc3\xa4tti 1996 ja vet\xc3\xa4ytyi el\xc3\xa4kkeelle._NEWLINE_Shamirin vaimo kuoli 2011. Shamir itse k\xc3\xa4rsi viimeiset elinvuotensa Alzheimerin taudista ja asui hoitokodissa Tel Avivissa. H\xc3\xa4n kuoli 2012.'